Quoniam vetustate, aut neglegentia, aut aliquo humane fragilitatis impedimento, omnia que geruntur et memoria hominum facile transeunt, et in meticulosam contentionem rectores rerum et possessores earum frequenter deducuntur, idcirco ego Walterius, Dei gratia Lingonensis episcopus, attestatione mei sigilli confirmavi, et omnibus tam presentibus quam futuris notificari volui Aymonem Channey et Wilelmum, filium ejus, pro remedio animarum suarum monachalem ordinem suscepisse, et ecclesie beati Benigni matris Divionensis XLV solidos censuales in pratis de Lompona dedisse; Humbertus vero de Faverney qui hec ad fedum (sic) suum pertinere asserebat, rogatu abbatis et religiosorum virorum in predicta ecclesia Deo deservientium, donum predictum eidem ecclesie in pace possidendum concessit, et in manu mea quicquid juris habebat guirpivit, et se garantizare promisit. Hujus rei testes sunt: Hugo, archidiaconus de Riveria; Johannes, decanus Divionensis; Calo, senior de Granceio, Oddo Grossus.